उत्‍तर प्रदेश में कोरोना से मिली कुछ राहत, मौतों और नए मामलों में गिरावट
उत्तर प्रदेश में कोरोना वायरस संक्रमण से होने वाली मौतों और नये मामलों में लगातार गिरावट दर्ज की जा रही।
लखनऊ: उत्तर प्रदेश में कोरोना वायरस संक्रमण से होने वाली मौतों और नये मामलों में लगातार गिरावट दर्ज की जा रही। राज्य में रविवार को 296 मरीजों की मौत हुई जबकि 23,333 नये संक्रमित पाये गये। पिछले दो दिनों से राज्य में कोरोना संक्रमण से मरने वालों की संख्या 300 से कम दर्ज की गई है।अपर मुख्‍य सचिव स्‍वास्‍थ्‍य अमित मोहन प्रसाद ने रविवार को पत्रकारों को बताया कि राज्य में कोरोना पर प्रभावी नियंत्रण की वजह से मरीजों की संख्या में भारी कमी आई है और राज्‍य में इस समय 2,33,981 मरीज उपचाराधीन हैं जो पिछले 30 अप्रैल के सापेक्ष करीब 77 हजार घट गये हैं। उन्होंने बताया कि पिछले 24 घंटे में संक्रमण से 296 मरीजों की मौत हुई और 23,333 नये संक्रमित मिले जबकि शनिवार को 298 मरीजों की मौत हुई और 26,847 नये संक्रमित पाये गये। प्रसाद ने बताया कि राज्य में अब तक कुल 15,03, 490 लोग संक्रमित हो चुके हैं और 15,464 संक्रमितों की मौत हुई है।उन्होंने बताया कि पिछले 24 घंटे में मिले 23,333 नये संक्रमितों की सापेक्ष 34,636 मरीजों को उपचार के बाद घर भेजा गया है और अब तक 12,54,045 मरीज संक्रमण मुक्त हो चुके हैं। प्रसाद ने बताया कि नये मरीजों की अपेक्षा स्वस्थ होकर घर जाने वालों की संख्या बढ़ी है और रिकवरी का प्रतिशत भी लगातार बढ़ रहा है।अपर मुख्‍य सचिव ने बताया कि शनिवार को राज्य में 2.29 लाख से ज्यादा नमूनों का परीक्षण किया गया और अब तक 4.29 करोड़ से अधिक नमूनों की जांच की जा चुकी है। रविवार को जारी स्वास्थ्य बुलेटिन के अनुसार पिछले 24 घंटे में लखनऊ और कानपुर नगर में 26-26 और संक्रमितों की मौत हुई और लखनऊ में 1,436 नये संक्रमित पाये गये। इसी अवधि में मेरठ में 1,425, सहारनपुर में 1,042 नये संक्रमित मिले हैं और शेष सभी जिलों में कोरोना के नये संक्रमितों की संख्या एक हजार से नीचे हो गई है। झांसी में 15, बहराइच में 13, गाजीपुर में 11 तथा गौतम बुद्ध नगर में 10 और मरीजों की मौत दर्ज की गई है।